Internasionale Verslag – 8 Junie 2020 - Corona Krisissentrum
Tuis / COVID-19 / Internasionale Verslag – 8 Junie 2020
Internasionale Verslag – 8 Junie 2020
Monday | 08 June | 2020
New York, die grootste en digbevolkste stad (bevolking: 8,3 miljoen) in die VSA begin vandag presies 100 dae nadat die eerste geval van die koronavirus in die stad aangemeld is, om stelselmatig na normaal terug te keer. Meer as 205 000 mense is die afgelope 100 dae in die stad met die koronavirus gediagnoseer en byna 22 000 inwoners van New York is weens COVID-19 oorlede. Meer as 885 000 poste is reeds in New York verlore weens die pandemie. Vandag sal 400 000 werkers in New York as deel van die eerste fase om inperkingsmaatreëls uit te faseer na die werk kan terugkeer. Hierdie mense werk hoofsaaklik in die konstruksie-, vervaardiging- en kleinhandelsektore. Daar word tans 33 000 mense per dag in die stad vir die virus getoets en nuwe gevalle het gister tot minder as 500 vir die dag gedaal. Ekonome verwag dat dit tot 2022 sal neem voordat die stad se ekonomie en indiensname sal herstel. Die stad se begroting verkeer onder enorme druk met 'n begrotingstekort van 9 miljard dollar wat vir die volgende twaalf maande verwag word.
Nieu-Seeland het naas Ysland die twee Westerse land geword waar die koronavirus heeltemal uitgewis is. Geen aktiewe gevalle van die virus is tans in Nieu-Seeland aangemeld nie met niemand wat die afgelope tien dae positief vir die virus getoets het nie. Om hierdie rede het dié land se regering besluit dat sosiale aktiwiteite weer na normaal kan terugkeer met restaurante wat weer volgepak mag word, troues wat kan voortgaan en reëls oor fisiese afstande wat afgestel word. Nieu-Seeland het 'n klein bevolking van slegs sowat 5 miljoen inwoners en is 'n eilandstaat in die suidwestelike Stille-Oseaan wat weens sy ligging redelik vroeg enige aankoms van persone met die virus uit ander lande kon verhoed. Ysland kon dieselfde regkry. Die klein eilandstaat van net meer as 355 000 mense het nooit 'n staat van inperking aangekondig nie en slegs nagklubs en haarsalonne is vir 'n kort periode verplig om te sluit. Byna niemand in Ysland dra maskers of handhaaf fisiese afstande nie en tog kon Ysland daarin slaag om die voorkoms van die koronavirus heeltemal uit te is, nadat dit aanvanklik baie vinnig versprei het toe mense wat in die Alpe gaan vakansie hou het met die virus na Ysland teruggekeer het. Die land het vinnig begin om 'n groot persentasie van sy bevolking te toets en 'n moderne opsporingstelsel is gebruik om mense wat moontlik die virus onder lede kon hê op te spoor en te toets.
Nog 'n land wat die verspreiding van die koronavirus baie doeltreffend onder beheer gekry het, is Thailand. Daar is die afgelope 14 dae geen geval van die koronavirus wat van een persoon na 'n ander oorgedra is in Thailand aangemeld nie. Al 77 gevalle wat die afgelope twee weke aangemeld is, was persone wat met die virus vanuit die buiteland na Thailand gereis het. Hierdie persone is volgens dié land se regering almal suksesvol onder kwarantyn geplaas sonder dat hulle die virus verder kon laat versprei. Tot dusver het slegs 3 119 mense in Thailand die virus opgedoen en is slegs 58 mense in die land weens COVID-19 oorlede.
Nuwe daaglikse gevalle van die koronavirus in Indië het gister tot 10 000 gestyg met byna 260 000 mense wat tot dusver in Indië die virus opgedoen het. Die land is besig om inperkingsmaatreëls uit te faseer ten einde verdere ekonomiese skade te verhoed. Tot dusver het 120 miljoen mense in Indië hulle werk weens die pandemie en die inperkingsmaatreëls verloor. Van hierdie week af kan winkelsentrums, kerke, hotelle en die meeste sake-ondernemings heropen.
Teen vanoggend het sowat 7,1 miljoen mense regoor die wêreld positief vir die koronavirus getoets. Dit is 0,09% van die wêreldbevolking. Byna 407 000 sterfgevalle is tot dusver aangemeld. Dit beteken dat 0,005% van die wêreld se bevolking aan COVID-19 oorlede is. In die VSA het meer as 2 miljoen mense nou reeds positief vir die koronavirus getoets met byna 113 000 mense wat dood is. Meer as 21 miljoen mense is reeds in die VSA vir die koronavirus getoets. Die Verenigde Koninkryk het steeds die tweede meeste sterftes met net meer as 40 000, terwyl meer as 37 000 mense in Brasilië aan COVID-19 oorlede is.
Die Portugese regering het die naweek bekend gemaak dat hulle nou verwag dat dié land se ekonomie vanjaar met 6,9% gaan krimp, terwyl dit volgende jaar met 4,3% sal groei. Die inkrimping van 6,9% sal die slegste in dekades wees. Portugal se ekonomie het verlede jaar met 2,2% gegroei en 2019 was die eerste jaar in die 45 jaar van demokrasie in dié land dat die regering 'n begrotingsoorskot behaal het. Die begrotingsoorskot sal egter vanjaar weer 'n in groot tekort omgeskep word. Tot dusver het slegs 34 351 mense in Portugal die koronavirus opgedoen en is slegs 1 474 mense aan COVID-19 dood. Die land is baie ligter deur die pandemie geraak as sy buurland Spanje.
Die Italiaanse Minister van Buitelandse Sake, Luigi Di Maio het die naweek 'n beroep op Europese lande gedoen om op 15 Junie hulle grense vir Italiaanse burgers te heropen. Hoewel Italië reeds op 3 Junie sy grense vir burgers van ander EU-lidlande heropen het, hou die meeste Europese lande tans nog hulle grense vir Italianers gesluit. Tot dusver oorweeg net Duitsland en Switserland dit om van volgende week af hulle grense vir Italianers te heropen. Italië het die vierde meeste sterftes in die wêreld weens COVID-19 aangemeld.
Terwyl die meeste Europese lande volgende Maandag hulle grense sal heropen sal Spanje nie voor Julie sy grense heropen nie. Die land beplan om teen 1 Julie sy grense vir oorsese toeriste te heropen. Pole en die Baltiese State het oor die naweek aangekondig dat hulle grense ook volgende week heropen sal word. Die meeste grense tussen lidlande van die Europese Unie sal volgende week heropen met enkele uitsonderings soos grense met Spanje en die grens tussen Italië en Oostenryk.
Die Amerikaanse deelstaat Kalifornië het bekend gemaak dat die film- en televisiebedryf in dié staat van eerskomende Vrydag af kan heropen. Ook musiekproduksies kan weer hervat word. Verder sal casino's, museums, dieretuine en dagbesoekerareas in natuurgebiede ook Vrydag kan heropen. Die film- en televisiebedryf is een van die grootste bronne van inkomste vir Kalifornië.
Die werkloosheidskoers in die VSA het in Mei van 14,7% tot 13,3% gedaal. Sowat 2,5 miljoen werksgeleenthede is in Mei geskep, die meeste nog ooit in een maand. Die rede hiervoor is natuurlik dat miljoene Amerikaners in Maart en veral April tydelik hulle werk verloor het en dat hulle nou weer hulle werk terugkry soos wat ondernemings en fabrieke heropen. Die werkloosheidskoers van 13,3% is wesenlik laer as wat ekonome verwag het en wys op die veerkragtigheid van die Amerikaanse ekonomie. Die werkloosheidskoers van 14,7% in April was die hoogste sedert die einde van die Tweede Wêreldoorlog. Byna 20 miljoen Amerikaners het weens die koronapandemie hulle werk verloor. Ekonome verwag nou dat die werkloosheidskoers in die VSA vinniger gaan daal as wat aanvanklik verwag is, met die koers wat teen die einde van die jaar op 8,5% kan staan. Daar word verwag dat die netto daling in indiensname vir 2020 sowat 8 miljoen poste gaan wees, maar dat die meeste hiervan in volgende jaar opgemaak sal word met die Amerikaanse werkloosheidskoers wat in 2021 verder sal daal. Die grafika op die vorige bladsy wys die beweging in die werkloosheidskoers volgens ras. Regs is die verandering in die belangrikste sektore en hieronder is die verdeling volgens geslag en opvoedingsvlak. Die grafika regs-onder wys die skerp toename in deeltydse werkers in April en Mei.